Document ID: /fineweb-2-swissfilter-quality_10-filterrobots/filtered/01444.jsonl.gz/22

Tiedote 13/2014
18.1.2014
Kehitysministeri Pekka Haavisto valittiin 17. tammikuuta hauraiden valtioiden kehitystä edistävän kansainvälisen foorumin puheenjohtajaksi. Konflikteista ja epävakaudesta kärsiviin maihin keskittyvä International Dialogue on Peacebuilding and Statebuilding (IDPS) on ainutlaatuinen elin, joka tuo yhteen hauraat valtiot, kansainväliset avunantajat ja kansalaisyhteiskunnan. Ministeri Haavisto jakaa puheenjohtajuuden Itä-Timorin valtiovarainministerin Emilia Piresin kanssa.
"Monet hauraista valtioista ovat sodista toipuvia maita, joissa valtiorakenteet puuttuvat. Ne eivät pysty takaamaan kansalaisten turvallisuutta ja perustarpeita. Näiden maiden kehityksessä valtion perusrakenteiden luominen on yksi lähtökohta. Ajankohtainen esimerkki on Etelä-Sudan, joka konfliktin ja itsenäistymisen jälkeen vasta rakentaa yhteiskuntaansa ja on nyt vaarassa luisua sisällissodan tielle”, ministeri Haavisto toteaa.
"Tämä puheenjohtajuus antaa tilaisuuden ratkaista ongelmia yhdessä hauraiden maiden kanssa. Yksi tärkeä tehtävämme on saada rauhan ja vakauden kysymykset näkyvästi mukaan YK:n vuoden 2015 jälkeisiin kehitystavoitteisiin."
IDPS:n työ lähtee ajatuksesta, että kehitys- ja turvallisuuskysymykset ovat toisiinsa kietoutuneita. Tavoitteena on löytää uusia toimintamalleja, jotka auttavat hauraita maita jaloilleen ja kestävän kehityksen tielle. Toiminnassa painotetaan kehitysmaiden omia tarpeita ja sitoutumista sekä vahvaa yhteistyötä hauraiden valtioiden, avunantajien ja kansalaisyhteiskunnan välillä.
"Hauraissa valtioissa myös kansalaisyhteiskunnan toiminta voi olla hyvin vaikeaa, jopa lamautunutta. Naisten asemaan, koulutukseen ja demokratian peruspilareihin on kiinnitettävä huomiota. Vähemmistöryhmien kohtelu - esimerkiksi vammaisten tilanne - saattaa olla hyvin huonoa. Kansainvälisen yhteisön on tuettava myös kansalaisoikeuksien toteutumista”, Haavisto korostaa.
IDPS:n työn perusta on vuonna 2011 lanseerattu niin sanottu New Deal for Engagement in Fragile States -sopimus. IDPS:n tehtävänä on New Dealin toimeenpano pilottimaissa sekä rauhan- ja valtionrakennuksen edistäminen globaalisti. Suomi on liittynyt New Dealiin vuonna 2012.
Lisätietoja: lehdistöavustaja Milma Kettunen, puh. 040 522 9869, neuvonantaja Tanja Viikki, puh. 0295 351 804, kehityspoliittisen osaston päällikkö Pekka Puustinen, puh. 0295 350 560